
A magyar részvénypiac és a makrogazdasági mutatók dinamikájának vizsgálata

Dolgozatomban a magyar részvénypiac és a fontosabb makrogazdasági mutatók közötti
kauzális kapcsolatokat elemzem ki, ügyelve a közöttük lévő dinamikák irányára és erősségére.
Elemzésem az elmúlt 13 év adataira koncentrálódik, valamint az összeegyeztethetőség
érdekében havi bontásban használom fel a bemenő értékeket.
Vizsgálatom során a korábbi, hasonló témában íródott tanulmányokra támaszkodom,
melyekből kiindulva meghatározom a szükséges változók körét. Makrogazdasági oldalról
kontrollváltozóként használom fel az EUR/HUF árfolyamot, a fogyasztói árindexet, a
maginflációt, az ipari termelést, a központi kormányzat egyenlegét, a pénzkínálatot, valamint a
rövid, közép és hosszú lejáratú állampapírok referenciahozamait. A tőkepiac helyzetét leíró
változók közül a magyar részvénypiac proxy változójaként, a BUX indexet alkalmazom VAR
modellemben. A VAR modell segítségével meghatározható a fentebb leírt változók közötti
dinamika, valamint az optimális késleltetési struktúra megválasztásával számszerűsíthető a
különböző változókat érő sokkok időbeli lefolyásának mértéke és a többi ismérv előrejelzé si
hatásainak szignifikanciája. Ezek vizsgálatára alkalmasak az impulzusválasz függvények .
VAR modellek legfontosabb tulajdonsága, hogy az egyidejű hatások helyett a késleltetett
hatásokra koncentrálnak, amelyeknek az indikátora a Granger-féle kauzális kapcsolat.
Kointegráltság fennállása esetén pedig VECM modellt alkalmazok, melynek egyik előnye az
előbb említett módszertanhoz képest, hogy a szimultán hatásokat is képes megragadni.
Mindezeket felhasználva megállapítom a dinamikák irányát és erősségét, valamint a
makrogazdaság oldaláról megközelítve megmagyarázom az okságok mögött meghúzódó
folyamatokat. Eredményeim alátámasztják, hogy a tőkepiac késleltetve tud hatást gyakorolni a
reálgazdasági tevékenységre, valamint, hogy a jegybank közvetetten befolyásolni tudja a
részvénypiacot. Ezen kívül szignifikáns kapcsolatot azonosítottam az állampapírpiaci hozamok
és az EUR/HUF árfolyam alakulása között. A részvények és az állampapírok közötti
helyettesíthetőséget nem tudtam eredményeimmel igazolni.



